贈朐山孫畫師
作者：俞德鄰
朝代：宋

paragraphs: 少年酷愛山，移家入山住。
朅來廛市中，塵土涴巾屨。
有時擬山遊，大笑出門去。
二毛颯垂領，乃乏濟勝具。
歸來笏拄頤，意欲凌風翥。
朐山有佳人，以我愛山故。
九曲武夷溪，移將置縑素。
禽鳥紛飛翔，煙雲莽回互。
林深虎豹藏，石怪龍蛇騖。
對此竟忘疲，興與精靈聚。
想當槃礴臝，下筆有神助。
不然方丈間，那有許奇趣。
安得絹千疋，煩君畫瑶圃。